text: Sprogskole åbnede uden lærere
  04 april 2013 kl. 15.00
  Kolding Sprogskole blev torsdag indviet uden lærernes deltagelse. De havde taget opstilling uden for uddannelsescentret med en plakat på maven med teksten: Jeg er lockoutet.
  Borgmester Jørn Pedersen (V) inviterede dem inden for til receptionen, men de takkede nej.
  - Invitationen kom lidt for sent, bemærkede lærernes tillidsmand, Jens Sørensen, Vejle.
  Lærerne på sprogskolen fik opbakning til deres demonstration foran skolen fra lærere på AMU-centre, VUC og sprogskolen i Haderslev.
  Sprogskolen i Kolding blev fra 1. april kommunal. Den er hidtil blevet drevet af Dansk Flygtningehjælp.
  
  Besparelse
  Kommunen kan spare en million kroner om året ved selv at drive skolen, der står for undervisning i dansk for voksne udlændinge.
  Den kommunale sprogskole skal ikke alene sikre danskkundskaber, men også indgå i kommunens integrationsarbejde.
  Skolen kommer til at indgå i et netværk af andre kommunale sprogskoler.
  Skoleforstander Jesper Elkjær håber, at han snart ser lærerne på skolen.
  - Lærerkonflikten er ikke min konflikt og det er heller ikke den enkelte læreres konflikt. Det er organisationernes konflikt. Derfor er der ikke slået skår i samarbejdet, når det her er slut, mener han.
  Se også TV SYDs 19.30-udsendelse.
  